Mis xomashyosini chuqur qayta ishlash bilan bogʻliq faoliyatni tartibga solish chora-tadbirlari toʻgʻrisida
(resolution, 2026-03-10)

Oʻzbekiston Respublikasi Prezidentining “Respublikada mis xom ashyosini chuqur qayta ishlashni yanada jadallashtirish chora-tadbirlari toʻgʻrisida” 2024-yil 19-fevraldagi PQ-77-son qarori ijrosini taʼminlash hamda birja savdolarida realizatsiya qilinayotgan mis katodi va mis katankasidan koʻp pogʻonali qoʻshilgan qiymatga ega mahsulotlar ishlab chiqarishni samarali tashkil etish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Respublikada mis xom ashyosini chuqur qayta ishlashni yanada jadallashtirish chora-tadbirlari toʻgʻrisida” 2024-yil 19-fevraldagi PQ-77-son qaroriga muvofiq: Mis xom ashyosini chuqur qayta ishlash korxonalari faoliyatini oʻrganish boʻyicha komissiya (keyingi oʻrinlarda — komissiya) tashkil etilganligi; komissiyaga birja savdolari orqali mis xom ashyosini xarid qilayotgan mahalliy korxonalar faoliyatini oʻrganish vazifasi yuklanganligi; yuqori texnologiyali ishlab chiqarishni tashkil etgan mahalliy korxonalarni baholash mezonlari hamda birja savdolari orqali mis xom ashyosini xarid qiladigan mahalliy korxonalar roʻyxatini shakllantirish, ularni roʻyxatdan chiqarish hamda ularning faoliyatini monitoring qilish tartibini ishlab chiqish belgilanganligi maʼlumot uchun qabul qilinsin. 2. Mis xom ashyosini chuqur qayta ishlash faoliyatini amalga oshiruvchi korxonalar roʻyxatini shakllantirish, yuritish va ularni roʻyxatdan chiqarish hamda ularning faoliyatini monitoring qilish tartibi toʻgʻrisidagi nizom ilovaga muvofiq tasdiqlansin. 3. “Oʻzeltexsanoat” uyushmasi Iqtisodiyot va moliya vazirligi, Investitsiyalar, sanoat va savdo vazirligi, Togʻ-kon sanoati va geologiya vazirligi bilan birgalikda ikki oy muddatda birja savdolari orqali mis xom ashyosini xarid qilayotgan mahalliy korxonalar faoliyati ushbu qarorning 2-bandiga muvofiq tasdiqlangan tartib talablaridan kelib chiqib, xatlovdan oʻtkazilishini tashkil etsin. 4. Vazirlar Mahkamasining “Yuqori texnologiyali ishlab chiqarish jarayonini joriy etgan elektrotexnika sanoati korxonalarining roʻyxatini shakllantirish va yuritish tartibi toʻgʻrisidagi nizomni tasdiqlash haqida” 2023-yil 10-maydagi 194-son qarorining 2-bandi hamda qarorga 1-ilova oʻz kuchini yoʻqotgan deb hisoblansin. 5. Ushbu qaror rasmiy eʼlon qilingan kundan eʼtiboran uch oy oʻtgach kuchga kiradi. 6. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari J.A. Xodjayev zimmasiga yuklansin. 1. Mazkur Nizom mis xom ashyosini chuqur qayta ishlash faoliyatini amalga oshiruvchi korxonalar roʻyxatini shakllantirish, yuritish va ularni roʻyxatdan chiqarish hamda ularning faoliyatini baholash va monitoring qilish tartibini belgilaydi. 2. Ushbu Nizomda quyidagi asosiy tushunchalar qoʻllaniladi: axborot tizimi — “Oʻzeltexsanoat” uyushmasi rasmiy veb-saytida yaratilgan elektron axborot tizimi; birja savdolari — “Oʻzbekiston respublika tovar-xom ashyo birjasi” aksiyadorlik jamiyatining elektron savdo maydonchasida sotuvga chiqariladigan mis katodi va mis katankasini (keyingi oʻrinlarda — mis xom ashyosi) xarid qilish jarayoni; ishchi organ — “Oʻzeltexsanoat” uyushmasi; komissiya — Oʻzbekiston Respublikasi Prezidentining “Respublikada mis xom ashyosini chuqur qayta ishlashni yanada jadallashtirish chora-tadbirlari toʻgʻrisida” 2024-yil 19-fevraldagi PQ-77-son qarori bilan tasdiqlangan Mis xom ashyosini chuqur qayta ishlash korxonalari faoliyatini oʻrganish boʻyicha komissiya; mahalliy korxonalar — mis xom ashyosini chuqur qayta ishlash uchun oʻz ishlab chiqarish ehtiyojlari uchun birja savdolarida mis xom ashyosini xarid qilish, qayta ishlash hamda ulardan tayyor mahsulot ishlab chiqarish faoliyatini amalga oshiruvchi yoki mis xom ashyosini chuqur qayta ishlash boʻyicha yangi ishlab chiqarish quvvatlarini barpo etgan yuridik shaxslar; mis xom ashyosini chuqur qayta ishlash — xarid qilingan mis xom ashyosidan qoʻshilgan qiymatga ega mahsulotlar (ehtiyot qismlar, butlovchi buyumlar va materiallar) ishlab chiqarish faoliyati; mis xom ashyosini chuqur qayta ishlash faoliyatini amalga oshiruvchi mahalliy korxonalar — mis xom ashyosini chuqur qayta ishlash faoliyati bilan birga mis xom ashyosini chuqur qayta ishlashni joriy etgan mahalliy korxonalar faoliyatini baholash mezonlariga muvofiq 40 va undan yuqori ball toʻplagan mahalliy korxonalar; tarmoq korxonasi — elektrotexnika mahsulotlari va ularning butlovchi qismlarini ishlab chiqaruvchi hamda iqtisodiy faoliyat turlari umumdavlat tasniflagichi (IFUT) kodining 24.44 sinfiga hamda IFUT kodining 26 va 27 boʻlimlariga mos keladigan yuridik shaxslar; qayta ishlash korxonalari roʻyxati — mis xom ashyosini chuqur qayta ishlash faoliyatini joriy etgan va birja savdolarida mis xom ashyosini xarid qilish huquqiga ega boʻlgan mahalliy korxonalar roʻyxati. 3. Mis xom ashyosini chuqur qayta ishlash faoliyatini amalga oshiruvchi qayta ishlash korxonalari roʻyxati mazkur Nizomga 1-ilovadagi sxemaga muvofiq shakllantiriladi. 5. Mis xom ashyosini chuqur qayta ishlashni joriy etgan mahalliy korxonalar faoliyati mazkur Nizomga 4-ilovadagi mezonlarga muvofiq baholanadi. 26. Komissiya mis xom ashyosini chuqur qayta ishlash faoliyatini amalga oshiruvchi mahalliy korxonalar faoliyatini oʻrganish natijalariga koʻra qayta ishlash korxonalari roʻyxatini shakllantiradi hamda uni tasdiqlaydi. Mazkur roʻyxatga faqat mahalliy korxonalar kiritiladi. 27. Mahalliy korxonalar elektron raqamli imzodan foydalangan holda, axborot tizimi orqali ishchi organga ariza bilan ixtiyoriy murojaat qiladi. 28. Ariza quyidagi hujjatlar PDF, PNG yoki JPEG formatda ilova qilingan holda taqdim etiladi: murojaatchi toʻgʻrisida maʼlumot (pochta manzili, STIR va telefon (faks) raqami); mahalliy korxona tomonidan ishlab chiqarilishi oʻzlashtirilgan mahsulot nomi va tashqi iqtisodiy faoliyat tovar nomenklaturasining 10 ta belgili kodi (TIF TN) toʻgʻrisidagi maʼlumotlar; mazkur nizomga 4-ilovada keltirilgan maʼlumotlar. 29. Mis xom ashyosini chuqur qayta ishlash boʻyicha yangi quvvatlarni barpo etgan mahalliy korxonalarga loyiha ishga tushirilgan dastlabki chorak uchun mazkur Nizomning 28-bandi boʻyicha oʻzlashtirilayotgan yoki oʻzlashtirilishi rejalashtirilgan mahsulotlar toʻgʻrisidagi maʼlumotlarni taqdim etishga ruxsat beriladi. 30. Ishchi organ murojaat kelib tushgan kundan boshlab bir ish kunida murojaat ushbu Nizomning 28-bandi talablari asosida taqdim etilganligini tekshiradi va natijasi boʻyicha: hujjatlar toʻliq taqdim etilmagan taqdirda, kamchiliklarni bartaraf etish uchun hujjatlarni murojaatchiga qaytaradi va bu haqda uni xabardor etadi; hujjatlar toʻliq taqdim etilgan taqdirda, komissiyaga mahalliy korxonani roʻyxatga kiritish masalasini koʻrib chiqish haqida soʻrovnoma yuboradi. 31. Komissiya soʻrovnoma kelib tushgan kundan boshlab oʻn ish kunida murojaat etgan mahalliy korxonaning faoliyatini oʻrganib chiqadi. Bunda komissiya kotibi tomonidan belgilab berilgan kamida bir nafardan iborat Iqtisodiyot va moliya vazirligi, Investitsiyalar, sanoat va savdo vazirligi hamda “Olmaliq kon-metallurgiya kombinati” aksiyadorlik jamiyatining tegishli mutaxassislari joyiga chiqqan holda oʻrganishni tashkil etishi mumkin. 32. Oʻrganish 4-ilovada koʻzda tutilgan mezonlar asosida quyidagi koʻrsatkichlar boʻyicha amalga oshiriladi: mis xom ashyosini eritish pechining mavjudligi hamda qayta ishlashning keyingi bosqichi texnologik uskunalari mavjudligi; faoliyat koʻrsatayotgan xodimlar soni hamda mahsulot muvofiqligini nazorat qilish va tadqiqotlar oʻtkazishga oid moddiy-texnik bazaning mavjudligi. 33. Murojaatda keltirilgan mahsulotni ishlab chiqarish toʻgʻrisidagi maʼlumotlar oʻz tasdigʻini topmaganda, komissiya kotibi besh ish kunida murojaatni ishchi organga qaytaradi. Bunda murojaatni oʻrganib chiqqan komissiya aʼzolarining xulosasi ilova qilinishi lozim. 34. Ishchi organ komissiya kotibi tomonidan qaytarilgan murojaat kelib tushgan sanadan boshlab bir kun muddatda axborot tizimi orqali murojaatchini u bu haqda xabardor qiladi. 35. Murojaatda keltirilgan mahsulotni ishlab chiqarish toʻgʻrisidagi maʼlumotlar oʻz tasdigʻini topgan taqdirda, oʻrganish natijalari komissiyaning navbatdagi yigʻilishi doirasida koʻrib chiqiladi hamda yakuni boʻyicha mahalliy korxonani qayta ishlash korxonalari roʻyxatiga kiritish yuzasidan tegishli qaror qabul qilinadi. 36. Ishchi organ komissiyaning tegishli qarori bilan tasdiqlangan qayta ishlash korxonalari roʻyxatini mazkur Nizomga 7-ilovada keltirilgan jadvalga muvofiq yuritadi. 37. Qayta ishlash korxonalari roʻyxatiga kiritilgan mahalliy korxonalar har chorak yakuni boʻyicha mazkur Nizomga 8-ilovada keltirilgan maʼlumotlarni axborot tizimi orqali ishchi organga taqdim etib boradi. 38. Mahalliy korxonalar axborot tizimi orqali taqdim etilgan maʼlumotlarning toʻgʻriligi va haqqoniyligi uchun javobgar hisoblanadi. 39. Ishchi organ mahalliy korxonalarning axborot tizimi orqali taqdim etgan maʼlumotlarini tahlil qiladi hamda natijalarini komissiyaning navbatdagi yigʻilishida koʻrib chiqish uchun kiritadi. 40. Komissiya qayta ishlash korxonalari roʻyxatiga kiritilgan mahalliy korxonalarni qayta oʻrganish, ushbu roʻyxatdan chiqarish yoki roʻyxatda qoldirish masalalariga oid qaror qabul qilish huquqiga ega. 41. Quyidagi hollar mahalliy korxonalarni qayta ishlash korxonalari roʻyxatidan chiqarish uchun asos boʻladi: mahalliy korxonaning ixtiyoriy arizasiga asosan; mahalliy korxona tugatilganda; mahalliy korxonalar faoliyati mazkur Nizomga 32-bandida keltirilgan talablarga javob bermagan holatlarda; mazkur Nizomning 37-bandida nazarda tutilgan maʼlumotlarni har chorak yakuni boʻyicha keyingi oyning yigirma beshinchi sanasiga qadar ishchi organga taqdim etmagan hollarda. 42. Komissiya mazkur Nizomning 36-bandida nazarda tutilgan maʼlumotlarni oʻrganib chiqadi hamda natijalariga koʻra mahalliy korxonalar mazkur Nizomning 31-bandida keltirilgan talablarga javob bermagan holatlarda, mahalliy korxonalarni qayta ishlash korxonalari roʻyxatidan chiqarish haqida qaror qabul qiladi. 43. Ishchi organ mahalliy korxonani mahalliy korxonalar roʻyxatidan chiqarish haqida qaror qabul qilingandan soʻng, uch ish kunida ushbu haqida mahalliy korxonalarni axborot tizimi orqali xabardor qiladi. 44. Ishchi organ har chorak yakuni boʻyicha mazkur Nizomga 8-ilovada keltirilgan maʼlumotlarni qayta ishlash korxonalari roʻyxatiga kiritilgan mahalliy korxonalarning har biridan axborot tizimi orqali qabul qilib oladi hamda ushbu maʼlumotlarni tahlil qiladi va natijalari haqida komissiyaga axborot kiritadi. Bunda oxirgi hisobot davri yakuni boʻyicha mis xom ashyosini chuqur qayta ishlash hajmi yoki eksport qilish hajmi kamaytirilganligi aniqlangan hollarda: ishchi organ komissiya kotibining tegishli topshiriq xatiga asosan mis xom ashyosini chuqur qayta ishlash hajmini yoki ushbu mahsulotlarni eksport qilish hajmini kamaytirgan mahalliy korxonalarni joyiga chiqqan holda monitoring qiladi; monitoring natijalariga koʻra mazkur Nizomga 4-ilovadagi mezonlarga muvofiq tahliliy materiallarni tayyorlaydi hamda komissiyaning navbatdagi yigʻilishi kun tartibida koʻrib chiqish uchun kiritadi. 45. Komissiya mazkur Nizomning 44-bandida nazarda tutilgan tahliliy materiallarni koʻrib chiqadi hamda natijalariga koʻra mis xom ashyosini chuqur qayta ishlash hajmini yoki ushbu mahsulotlarni eksport qilish hajmini asossiz kamaytirgan mahalliy korxonalarni qayta ishlash korxonalari roʻyxatidan chiqarish haqida qaror qabul qiladi. Bunda qayta ishlash korxonalari roʻyxatidan chiqarish masalasini keyingi hisobot davri yakuni bilan qayta koʻrib chiqishga yoʻl qoʻyiladi. 46. Mazkur Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 47. Tarmoq korxonalari roʻyxatiga yoki qayta ishlash korxonalari roʻyxatiga kiritishni rad etish yoki ushbu roʻyxatlardan chiqarish toʻgʻrisidagi tegishli qarorlardan norozi boʻlgan tarmoq korxonasi yoki mahalliy korxonalar tegishli qaror qabul qilingan kundan boshlab bir oy muddatda komissiya nomiga shikoyat qilish huquqiga ega.